

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

2020 m. birželio 17 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. birželio 17 d. posėdyje iš esmės išnagrinėjo Milvydo Juškausko peticiją „Dėl Lietuvos Respublikos valstybės vėliavos ir kitų vėliavų įstatymo 10 straipsnio papildymo“ ir priėmė sprendimą atmesti joje pateiktą pasiūlymą papildyti Lietuvos Respublikos valstybės vėliavos ir kitų vėliavų įstatymo 10 straipsnio 1 dalį 13 punktu: „13) Signatarų namų Vilniuje.“.

Komisija šį sprendimą priėmė, atsižvelgusi į Lietuvos Respublikos kultūros ministerijos, Lietuvos istorijos instituto, Lietuvos nacionalinio muziejaus ir Lietuvos heraldikos komisijos pateiktas nuomones ir dėl šių motyvų:

1) Lietuvos Respublikos valstybinės (trispalvės) ir istorinės (herbinės) vėliavų vartojimą viešoje erdvėje reglamentuoja Lietuvos Respublikos valstybės vėliavos ir kitų vėliavų įstatymas (toliau – Įstatymas). Lietuvos Respublikos Seimas 2004 m. priėmė naują įstatymo ,,Dėl Lietuvos valstybes vėliavos“ redakciją. Jame buvo įteisinta dar viena Lietuvos Respublikos valstybinė vėliava, pavadinta ,,Lietuvos valstybės istorine vėliava“. Jame taip pat buvo nustatyta, kad ši nauja vėliava iškeliama ir vasario 16 d. – Lietuvos valstybės atkūrimo dieną – prie (ant ar virš) Signatarų namų pastato, esančio Pilies g., Vilniuje.

2018 m. Seimas priėmė Įstatymo pakeitimus, kurie dar labiau išplėtė ,,Lietuvos valstybinės istorinės vėliavos“ vartojimą viešoje erdvėje, bet Įstatyme nebeliko prievolės ,,Lietuvos valstybinės istorinės vėliavos“ iškelti vasario 16 d. prie Signatarų namų.

Manytina, kad prie Signatarų namų Vilniuje – modernios Lietuvos Respublikos valstybės paskelbimo vietos – užtektų iškelti tik Lietuvos Respublikos valstybinę vėliavą (trispalvę). Nepriklausomybės Akto signatarai dėl trispalvės apsisprendė neužilgo po nepriklausomybes paskelbimo. Tokios vėliavos būdingos demokratinėms respublikoms.

1918 m. lietuviams trispalvė simbolizavo nacionalinį apsisprendimą ir siekį gyventi nepriklausomoje etnografinėje valstybėje. Tokią prasmę Lietuvos Respublikos valstybinė trispalvė turi ir šiandien. ,,Lietuvos valstybės istorinės vėliavos“ prasmė kita, todėl kelti šią vėliavą prie Signatarų namų (tuo labiau nuolat) būtų neistoriška ir tai klaidintų visuomenę. Apskritai, demokratinės respublikos paprastai turi vieną valstybinę vėliavą (savo vėliavas turi respublikų prezidentai. Taip pat egzistuoja įvairios regioninės, istorinės ir kt. vėliavos, tačiau jų funkcija labiau dekoratyvinė.

2) Lietuvos Respublikos valstybės vėliavos ir kitų vėliavų įstatymo 10 straipsnio 3-7 dalyse nustatyta, Lietuvos valstybės istorinė vėliava **gali būti** iškeliama ir prie, virš ar ant kitų pilių ir objektų, susijusių su Lietuvos valstybingumu ir Lietuvos valstybės gynyba, užsienio reikalų ministro sprendimu prie Lietuvos diplomatinių atstovybių, konsulinių įstaigų ir šių atstovybių bei įstaigų padalinių, taip pat specialiųjų misijų, esančių užsienio valstybėse, pastatų, valstybės švenčių dienomis prie valstybės ir savivaldybių institucijų ir įstaigų pastatų ir kt.

Taigi, Įstatymas nedraudžia iškelti Lietuvos valstybės istorinės vėliavos prie Signatarų namų.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo pavasario sesijos darbotvarkę protokolinio nutarimo dėl Peticijų komisijos sprendimo dėl Milvydo Juškausko peticijos projektą.

PRIDEDAMA:

1. Milvydo Juškausko peticijos kopija, 1 lapas.

2. Kultūros ministerijos 2020 m. gegužės 15 d. raštas Nr. S1-115, 7 lapai.

3. Išrašas iš Peticijų komisijos 2020 m. birželio 17 d. posėdžio protokolo Nr. 250-P-08, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt